應科目時與人書
作者：唐代：韓愈 
篇章：古文觀止 卷八・唐文

paragraphs: 月日，愈再拜：天地之濱，大江之濆，有怪物焉，蓋非常鱗凡介之品匹儔也。其得水，變化風雨，上下於天不難也。
其不及水，蓋尋常尺寸之間耳，無高山大陵曠途絕險爲之關隔也，然其窮涸，不能自致乎水，爲獱獺之笑者，蓋十八九矣。如有力者，哀其窮而運轉之，蓋一舉手一投足之勞也。然是物也，負其異於衆也，且曰：“爛死於沙泥，吾寧樂之；若俯首貼耳，搖尾而乞憐者，非我之志也。”是以有力者遇之，熟視之若無睹也。其死其生，固不可知也。
今又有有力者當其前矣，聊試仰首一鳴號焉，庸詎知有力者不哀其窮而忘一舉手，一投足之勞，而轉之清波乎？其哀之，命也；其不哀之，命也；知其在命，而且鳴號之者，亦命也。
愈今者，實有類於是，是以忘其疏愚之罪，而有是說焉。閣下其亦憐察之。